
Egyenlő esélyek az olimpiákon?

Az Olimpiai okirat magában foglalja az olimpiai eszmét az egyenlő esélyekről. Ennek ellenére az olimpiák történelme során számos alkalommal előfordult hátrányos megkülönböztetés, mind faji, mind politikai okokból.
Az olimpiák történelmével magyar és külföldi kutatók egyaránt foglalkoznak, viszont csekély azoknak a kutatásoknak a száma, amelyek a kérdéskört úgy közelítenék meg, hogy hogyan valósult meg az olimpiai eszme a gyakorlatban.
Kutatásom során célul tűztem ki annak bizonyítását, hogy az olimpiákon nem valósultak meg az okiratban leírtak. Az Olimpiai okirat mellett az olimpiák hivatalos jelentéseit és más kutatók munkáit is tanulmányoztam.
Az újkori nyári olimpiákat három szakaszra osztottam és ezeken belül öt olimpiát vettem példának. 1904-ben St Louisban főként amerikaiak versenyeztek, más etnikumokat nem tekintettek méltó ellenfélnek. 1936-ban a berlini olimpián a náci propaganda háttérbe szorította az olimpiai eszmét. 1968-ban Mexikóvárosban a faji megkülönböztetés elleni tiltakozás, 1972-ben Münchenben pedig a tragikus terrortámadás bizonyította az olimpiai eszme megszegését. Az 1992-es barcelonai olimpia azért érdekes, mert ekkortól látszik érvényesülni az olimpiai eszme.
Az 1896 és 2012 között rendezett olimpiákat vizsgálva egyértelmű fejlődést tapasztaltam, egyre inkább megvalósul az Olimpiai okiratban definiált eszme.



